Удз гъэгъахэр тралъхьэ
Къэбэрдей-Балъкъэрым мы махуэхэм щагъэлъапIэ республикэм и хабзэгъэув IэнатIэм и юбилейхэр.
КъБР-м и Парламентым и депутатхэм, УФ-м и щIыналъэ зэмылIэужьыгъуэхэм, Абхъаз Республикэм къикIа хьэщIэхэм Къэбэрдейр Урысейм зэрыгухьэрэ илъэс 400 зэрырикъум и цIэкIэ щыIэ фэеплъым удз гъэгъахэр дыгъуасэ тралъхьащ.
— Псом япэрауэ, Къэбэрдей-Балъкъэрым и унафэщIхэм фIыщIэ яхудощI мыпхуэдэ махуэ лъапIэм дыхэтыну дыкъызэрырагъэблэгъам папщIэ, — жиIащ Абхъазым и Парламентым и депутат Гургулие Даур. — Ар ди зэпыщIэныгъэхэм зэрызаужьым и нэщэнэщ.
ИужькIэ хьэщIэхэмрэ хэгъэрейхэмрэ Налшык дэт Къэрал киноконцерт гъэлъэгъуапIэм кIуащ, абы къыщызэIуаха сурэт-выставкэм еплъащ. Гъэлъэгъуэныгъэр IыхьитIу зэщхьэщыхащ. Япэр республикэм и хабзэгъэув IэнатIэ нэхъыщхьэм и тхыдэм теухуащ, етIуанэр цIыхубэ гъащIэр зэтезыухуэ хабзэхэр гъэзэщIа зэрыхъу щIыкIэр сабийхэм я нэкIэ къызэрагъэлъэгъуа сурэтхэмкIэ зэхэухуэнащ.
КЪУМАХУЭ Аслъэн.
